
1. CHARAKTERISTIKA PREDMETU

Vyučovanie chémie na hodinách základného typu a laboratórnych cvičeniach realizované metódami aktívneho poznávania, výraznou mierou prispieva k formovaniu a rozvíjaniu logického, kritického a tvorivého myslenia žiakov, ktoré im umožňuje nachádzať vzťahy medzi štruktúrou a vlastnosťami látok ako aj osvojenie dôležitých manuálnych zručností. Významným cieľom vyučovania chémie je aj oboznámenie sa žiakov s chemickými látkami, ktoré pozitívne a negatívne ovplyvňujú život človeka (chemické aspekty racionálnej výživy, vplyv alkoholu, nikotínu a iných drog na ľudský organizmus).

Vyučovací predmet chémia má bádateľský a činnostný charakter, to znamená, že žiaci vlastnou činnosťou objavujú vlastnosti látok, zákonitosti ich správania a vzájomného pôsobenia. Obsah vychádza zo situácií, javov a činností, ktoré majú chemickú podstatu, sú blízke žiakovi a sú dôležité v živote každého človeka. Tvoria ho nielen chemické poznatky, ale aj činnosti, ktoré vyúsťujú do zvládnutia viacerých prvkov vedeckej činnosti, z ktorých najdôležitejší je experiment. Vykonávaním vlastných „vedeckých“ činností si žiaci osvojujú dôležité spôsobilosti, predovšetkým spôsobilosť objektívne a spoľahlivo pozorovať a opísať pozorované, experimentovať a merať, vytvárať a overovať hypotézy v procese riešenia úloh rôznej zložitosti. Súčasťou učebného predmetu chémia sú aj vhodne vybrané laboratórne cvičenia. Ich správna realizácia si vyžaduje osvojenie si základných manuálnych zručností a návykov bezpečnej práce v chemickom laboratóriu. Žiaci merajú, zaznamenávajú, triedia, analyzujú a interpretujú získané údaje, vytvárajú a overujú predpoklady a tvoria závery.


2. [bookmark: page2]CIELE PREDMETU

Ciele predmetu sú zamerané na rozvíjanie prírodovednej gramotnosti. Žiaci:
· Vytvoriť pozitívny vzťah k učebnému predmetu chémia.
· Poznať vybraný okruh anorganických a organických látok, ich význam a použitie v každodennom živote.
· Chápať, že vlastnosti chemických látok vyplývajú z ich zloženia a štruktúry.
· Osvojiť si poznatky na posúdenie chemických látok, ktoré pozitívne a negatívne ovplyvňujú život človeka (napr. chemické aspekty racionálnej výživy, vplyv alkoholu, nikotínu a iných drog na ľudský organizmus).
· Získať prehľad o základných chemických pojmoch, ktoré charakterizujú zloženie, štruktúru a vlastnosti chemických látok a chemických reakciách.
· Naučiť sa základy chemických výpočtov, určiť hodnotu veličín z grafu a z tabuľky          a naopak.
· Osvojiť si základné činnosti súvisiace s pozorovaním a pokusom a zároveň získať zodpovedný vzťah k plneniu pracovných povinností a dodržiavaniu pravidiel bezpečnosti pri práci.
· Vedieť uplatniť logicko – myšlienkové a senzomotorické operácie aj v iných učebných predmetoch a v každodennej praxi.
· Porozumieť odborným textom na primeranej úrovni a vedieť aplikovať získané poznatky pri riešení konkrétnych úloh.
· Schopnosť samostatne získavať potrebné informácie súvisiace s chemickou problematikou z rôznych informačných zdrojov.

Ďalšie ciele 

Identifikácia a správne používanie pojmov. Žiak vie správne používať základné pojmy a identifikovať ich v reálnych situáciách. Pritom nie je vhodné iba mechanické odrecitovanie definícií. Vedomosť týchto pojmov žiak dokáže tým, že rozumie textu, v ktorom sa vyskytujú a že ich aktívne používa v správnom kontexte. 

Kvalitatívny popis objektov, systémov a javov a ich klasifikácia – žiak vie popísať a poprípade načrtnúť objekt, systém alebo jav, ktorý pozoruje podľa skutočnosti, modelu alebo nákresu vie popísať stavbu systému, vie nájsť spoločné a rozdielne vlastnosti látok, predmetov alebo javov (napríklad uviesť hlavné rozdiely medzi kovmi a nekovmi). 

Vysvetlenie javov – žiak vie vysvetliť niektoré javy pomocou známych zákonov alebo pomocou jednoduchších javov.

 Predvídanie javov a určovanie kauzálnych súvislostí – žiak vie v jednoduchých prípadoch predpovedať, čo sa v určitej situácii stane, rozhodnúť, či za určitých okolností je daný jav možný alebo nie (napríklad určiť faktory, ktoré ovplyvňujú rýchlosť chemickej reakcie). 

Pozorovanie, experimentovanie, meranie a odhady – žiak vie zrealizovať jednoduchý experiment podľa návodu, navrhnúť a zrealizovať jednoduchý experiment, ktorý simuluje určitý jav, alebo dáva odpoveď na určitú otázku. Do tejto skupiny patria predovšetkým merania a odhady veľkosti niektorých veličín, zhromažďovanie a vhodné usporiadanie údajov (napríklad zistiť, či roztok je kyslý, zásaditý alebo neutrálny). 

Kvantitatívny popis – žiak vie vypočítať niektoré veličiny z iných. Vie v jednoduchých prípadoch porovnať dve veličiny rovnakého druhu, určiť ako sa určitá veličina mení. Vie určiť hodnotu niektorých veličín z grafu alebo z tabuľky alebo naopak.

 	Aplikácia vedomostí – žiak vie opísať niektoré prírodné alebo umelé systémy a v jednoduchších prípadoch opísať aj princíp ich fungovania. Vie uviesť príklady aplikácie určitých prírodných javov, rozhodnúť, kedy je daný jav výhodný a kedy nevýhodný. Vie posúdiť dôsledky určitých javov alebo ľudskej činnosti z ekologického, ekonomického alebo zdravotného hľadiska.


3. [bookmark: page3]TEMATICKÉ CELKY, OBSAHOVÝ ŠTANDARD, VÝKONOVÝ ŠTANDARD

Z dôvodu posilnenia hodinovej dotácie na vyučovací predmet je doplnený obsahový a výkonový štandard nasledovne:

1. Opakovanie učiva 8. ročníka: 11 h 

Zloženie látok, Rozdelenie látok, Zmesi a chemicky čisté látky, Chemické prvky  a PSCHP, Chemické zlúčeniny, Chemické reakcie a rovnice, Neutralizácia, Redoxné reakcie

Obsahový štandard:
· atóm, molekula, ión
· zmes rôznorodá a rovnorodá
· chemický prvok, protónové číslo, chemická značka- symbol prvku a názvy, periodická tabuľka prvkov, skupiny, periódy, PSCHP
· chemická zlúčenina, halogenidy, oxidy, sulfidy, kyseliny, hydroxidy, soli
· chemické zlučovanie a rozklad, chemické reakcie a rovnice / neutralizácia, redoxné reakcie/ , zákon zachovania hmotnosti pri chemických reakciách

Výkonový štandard:
· upevniť poznatky o zložení a štruktúre atómov v spojitosti s periodickou sústavou prvkov
· rozpoznať chemicky čisté látky a zmesi (rôznorodé a rovnorodé zmesi)
· poznať význam chemických značiek prvkov, poznať slovenské  názvy a značky prvkov   z PSCHP
· určiť počet periód (radov) a skupín (stĺpcov)  v periodickej tabuľke prvkov, vedieť určiť umiestnenie (perióda a skupina) konkrétneho prvku na základe hodnoty protónového čísla
· precvičiť  názvoslovie anorganických zlúčenín , základné vlastnosti, význam zlúčenín
· upevniť systém pojmov charakterizujúcich chemické reakcie. Vyjadriť priebeh chemických reakcií chemickými  rovnicami. Význam neutralizácie, charakterizovať redoxné reakcie - oxidácia, redukcia
· poznať zákon zachovania hmotnosti pri chemických reakciách


2. Chemické výpočty: 9 h 


Obsahový štandard:
· látkové množstvo,
· jednotka látkového množstva – mól,
· molárna hmotnosť,
· jednotka molárnej hmotnosti,
· vyjadrovanie zloženia roztokov – hmotnostný zlomok a koncentrácia látkového množstva.

Výkonový štandard:
· porovnať hmotnosť 1 mólu atómov rôznych prvkov
· vypočítať molárnu hmotnosť zlúčenín zo známych molárnych hmotností atómov prvkov tvoriacich zlúčeninu
· vypočítať látkové množstvo látky, ak je zadaná hmotnosť látky a molárna hmotnosť látky
· vypočítať hmotnosť látky a vody potrebnej na prípravu roztoku s určitou hmotnosťou a hmotnostného zlomku zložky roztoku
· vypočítať látkové množstvo a hmotnosť látky potrebnej na prípravu roztoku s určitým objemom a koncentráciou látkového množstva

3. Organické látky: 46 h 

Obsahový štandard
· charakteristika organických látok,
· organická chémia,
· štvorväzbovosť uhlíka,
· molekulový, štruktúrny a zjednodušený štruktúrny vzorec,
· uhlíkový reťazec,
· otvorený reťazec,
· uzavretý reťazec,
· jednoduchá väzba,
· dvojitá väzba a trojitá väzba,
· uhľovodíky,
· alkány, alkény a alkíny, nasýtené a nenasýtené uhľovodíky,
· polymerizácia,
· makromolekula,
· prírodné zdroje uhľovodíkov,
· oktánové číslo benzínu,
· deriváty uhľovodíkov,
· halogénderiváty,
· kyslíkaté deriváty,
· prírodné látky,
· sacharidy,
· fotosyntéza,
· tuky,
· bielkoviny,
· vitamíny,
· enzýmy,
· hormóny,
· plasty – polyetylén, polyvinylchlorid, polystyrén,
· syntetické vlákna – silon, nylon, polyester,
· mydlá,
· saponáty,
· kozmetické prípravky,
· pesticídy,
· lieky,
· drogy.

Výkonový štandard:
· vymenovať príklady anorganických a organických látok,
· poznať typ väzby medzi atómami v alkánoch, alkénoch a alkínoch,
· napísať vzorce uhľovodíkov: alkány (metán, etán, propán, bután), alkény (etén), alkíny (etín),
· opísať vlastnosti (skupenstvo, horľavosť, výbušnosť), výskyt a použitie metánu, etánu, propánu, butánu, eténu, etínu a benzénu,
· poznať použitie propán-butánovej zmesi a vysvetliť, aké nebezpečenstvo hrozí pri unikaní tejto zmesi z tlakovej nádoby v uzavretom priestore,
· vymenovať produkty horenia uhľovodíkov,
· opísať polymerizáciu na príklade vzniku polyetylénu z eténu,
· vymenovať prírodné zdroje uhľovodíkov (ropa, uhlie, zemný plyn), spôsob ich získavania a využitia, alternatívne zdroje energie (bioplyn),
· uviesť negatívne vplyvy produktov vznikajúcich pri spaľovaní uhlia na životné prostredie,
· vymenovať základné frakcie spracovania ropy napr. benzín, oleje, asfalt,
· vymenovať druhy benzínu, ktoré sa v súčasnosti u nás používajú ako palivo do automobilov,
· vysvetliť súvislosť medzi oktánovým číslom benzínu a jeho kvalitou,
· vymenovať plynné látky, ktorými prispieva automobilová doprava k znečisťovaniu ovzdušia,
· vyznačiť na konkrétnych príkladoch derivátov uhľovodíkov uhľovodíkový zvyšok a charakteristickú skupinu,
· roztriediť príklady zlúčenín na uhľovodíky a deriváty uhľovodíkov,
· poznať názvy a vzorce: halogénderivátov (chlórmetán), alkoholov (metanol, etanol), karboxylových kyselín (kyselina mravčia a octová),                                 
· poznať najdôležitejšie vlastnosti a možnosti využitia chloroformu, metanolu, a etanolu, kyseliny octovej a acetónu,
· vysvetliť, prečo sa halogénderiváty uhľovodíkov zaraďujú medzi ekologické jedy,
· zdôvodniť nebezpečenstvo používania freónov,
· poznať vplyv metanolu, etanolu a acetónu na ľudský organizmus, dôsledky pôsobenia etanolu ako návykovej látky,
· poznať spôsoby zneškodňovania zvyškov farieb a rozpúšťadiel ako nebezpečných odpadov,
· poznať pôvod názvu kyseliny mravčej,
· vymenovať atómy prvkov, ktoré tvoria sacharidy,
· uviesť rozdelenie sacharidov podľa zloženia (jednoduché, zložité),
· vymenovať reaktanty, produkty a podmienky priebehu fotosyntézy,
· vysvetliť význam fotosyntézy pre život človeka a živočíchov,
· poznať výskyt, vlastnosti a možnosti využitia sacharidov (glukóza, fruktóza, sacharóza, škrob, glykogén a celulóza),
· poznať vlastnosti tukov – rozpustnosť vo vode a alkohole, pôsobenie svetla na tuky,
· roztriediť tuky podľa zloženia (skupenstvo) a pôvodu (výskytu),
· vysvetliť funkcie tukov v živých organizmoch,
· poznať vplyv rastlinných a živočíšnych tukov na ľudský organizmus,
· vysvetliť vplyv cholesterolu na ľudský organizmus,
· poznať zloženie a vlastnosti bielkovín,
· poznať význam vitamínov a ich potravinové zdroje,
· poznať význam enzýmov a hormónov pre človeka,
· vymenovať príklady a použitie plastov a syntetických vláken,
· uviesť výhody a nevýhody používania plastov z environmentálneho hľadiska,
· uviesť rozdiel medzi mydlami a saponátmi,
· opísať výhody a nevýhody používania pesticídov,
· poznať účinky skupín liekov – antibiotiká, analgetiká, antipyretiká,
· uviesť príklady  a negatívne pôsobenie tolerovaných a zakázaných drog,
· vedieť používať ochranné pomôcky – okuliare, rukavice, ochranný štít,
· poznať zásady bezpečnej práce v chemickom laboratóriu, základné piktogramy,
· dodržiavať zásady bezpečnej práce v chemickom laboratóriu,
· dodržiavať zásady bezpečnej práce v chemickom laboratóriu,
· dodržiavať zásady bezpečnej práce s chemickými látkami v praxi,
· poznať pomôcky používané pri vykonaných laboratórnych prácach,
· vedieť zostaviť jednoduchú chemickú aparatúru,
· vykonať podľa návodu školský pokus,
· vedieť pozorovať javy sprevádzajúce pokus, vyhodnotiť a interpretovať ich,
· zaznamenať výsledok pokusu,
· vedieť vyhľadať v literatúre požadované údaje, spracovať ich a prezentovať v primeranej forme.


4. PRIEREZOVÉ TÉMY

Environmentálna výchova (ENV), Multikultúrna výchova (MUV), Osobnostný a sociálny rozvoj (OSR), Výchova k manželstvu a rodičovstvu (VMR), Mediálna výchova (MEV), Ochrana života a zdravia (OŽZ), Finančná gramotnosť (FIG). (Školský vzdelávací program 2018/2019 (2.6 Prierezové témy).


5. METÓDY A FORMY PRÁCE – STRATÉGIE VYUČOVANIA

Základnou vzdelávacou stratégiou chémie je rozvoj kľúčových kompetencií prostredníctvom modernizácie vyučovacích postupov a moderných vyučovacích prostriedkov. Výchova a  vzdelávanie je založené na experimente, rozvoji schopnosti tvorivo riešiť problémy, aplikovať ich v praxi a vedieť využívať moderné IKT prostriedky. Vzdelávacie stratégie v predmete chémia umožnia žiakom používať kognitívne operácie, formulovať problémy, kriticky myslieť, nájsť si vlastný štýl učenia a učiť sa v skupine, vyhľadávať a spracovávať informácie, formulovať svoj názor a argumentovať, akceptovať názor skupiny a obhajovať vlastný, kooperovať v skupine, diskutovať o odbornom probléme, tolerovať odlišnosti iných, regulovať svoje správanie a vytvárať si vlastný hodnotový systém. 

Najčastejšou metódou vyučovania je žiacky a učiteľský experiment. Využíva sa diskusia, výklad, heuristický rozhovor, práca s odbornou literatúrou, IKT technológiou, riešenie kvalitatívnych a kvantitatívnych chemických úloh. 

Pri výučbe je najväčšia pozornosť venovaná samostatnej práci žiakov – aktivitám, ktoré sú zamerané na činnosti vedúce ku konštrukcii nových poznatkov. Dôraz sa kladie aj na také formy práce, akými sú diskusia, brainstorming, vytváranie logických schém a pojmových máp a práca s informáciami.

K strategickým postupom patrí aj orientácia žiakov na súťaže, ako je napr. Chemická olympiáda . Vo vyučovaní chémie sa budú využívať poznatky z iných vyučovacích predmetov, predovšetkým z matematiky, informatiky, fyziky, biológie, geografie a využívať sa budú aj prierezové témy.

Žiak prostredníctvom chemického vzdelávania získa vedomosti na pochopenie vedeckých ideí a postupov potrebných pre osobné rozhodnutia, na účasť v občianskych a kultúrnych záležitostiach a dá mu schopnosť zmysluplne sa stavať k lokálnym a globálnym záležitostiam, ako zdravie, životné prostredie, nová technika, odpady a podobne. Žiak by mal byť schopný pochopiť kultúrne, spoločenské a historické vplyvy na rozvoj vedy, uvažovať nad medzinárodnou povahou vedy a vzťahoch s technikou.


Motivačné metódy:	motivačné rozprávanie, motivačný rozhovor, motivačný problém, motivačná demonštrácia

Expozičné metódy:		rozprávanie, opis, vysvetľovanie

Demonštračné metódy: 	pozorovanie, manipulácia s predmetmi, demonštračný experiment

Aktivizujúce metódy: 	diskusia, situačná metóda, didaktické hry, kooperatívne vyučovanie, žiacky experiment

Fixačné metódy: 		opakovanie, precvičovanie


6. HODNOTENIE PREDMETU

Na konci každého klasifikačného obdobia sú žiaci na vysvedčení hodnotení klasifikačným stupňom podľa platnej klasifikačnej stupnice – výborný, chválitebný, dobrý, dostatočný, nedostatočný (Metodický pokyn č. 22/2011 č. 2011-3121/12824-4-921 na hodnotenie žiakov základnej školy a Príloha č. 2 k metodickému pokynu č. 22/2011 – Zásady hodnotenia žiaka so zdravotným znevýhodnením začleneného v základnej škole). Pri hodnotení žiakov budeme vychádzať aj zo základného dokumentu školy – Školský vzdelávací program 2018/2019 (3.1 Hodnotenie (evalvácia) vzdelávacích výsledkov práce žiakov).

Formy hodnotenia:	ústne skúšanie, písomné odpovede, didaktické testy, laboratórne práce, prezentácia projektu, aktivita na hodine

Spôsob hodnotenia:	sebahodnotenie, hodnotenie spolužiakmi, hodnotenie učiteľom

Kritéria hodnotenia:	všeobecne dané klasifikačným poriadkom, konkrétne dané kľúčovými kompetenciami a výkonovým štandardom

Žiaci budú v predmete chémia hodnotení vymenovanými formami za stanovených podmienok:

1) Verbálnou formou – kontrola úrovne osvojenia poznatkov žiakom ústnym prezentovaním jeho vedomostí na základe dobrovoľnej odpovede žiaka alebo určenia konkrétneho žiaka učiteľom. Pri verbálnej kontrole zisťovať a hodnotiť najmä osvojenie základných poznatkov stanovených výkonovou časťou vzdelávacieho štandardu.

2) Písomnou formou – kontrola a hodnotenie osvojenia základných poznatkov prostredníctvom:

a) Písomná previerka – kontrola pripravenosti a osvojenia poznatkov žiakom alebo skupiny žiakov písomnou formou z posledných tém vysvetleného učiva. Odporúča sa uplatniť postup zadania otázok učiteľom ústnou alebo písomnou formou v rozsahu 3 až 6 otázok s časovým limitom 5 až 15 minút. Optimálne hodnotenie je na základe percentuálnej úspešnosti podľa kritérií:

	Známka
	Úspešnosť

	 
	OD
	DO

	1
	100,0 %
	90,0 %

	2
	89,0 %
	75,0 %

	3
	74,0 %
	50,0 %

	4
	49,0 %
	30,0 %

	5
	29,0 %
	0,0 %












b) [bookmark: _GoBack]Test – na konci tematického celku alebo skupiny podobných učebných tém v časovom limite 20 až 40 min v rozsahu 10 až 20 otázok zostavených podľa výkonovej časti vzdelávacieho štandardu. Optimálne hodnotenie je na základe percentuálnej úspešnosti podľa predchádzajúcich kritérií

3) Praktickými aktivitami – je vhodné slovné hodnotenie praktických zručností (vrátane správnosti nákresov a schém podľa potreby) s dôrazom na samostatnosť a správnosť tvorby záverov z riešenia úloh. Optimálne je slovné hodnotenie so stručným komentárom k výkonu žiaka. V nižších ročníkoch sa odporúča pristupovať k tvorbe záverov na základe stručnej osnovy danej učiteľom.

4) Práca s textom – preverovať úroveň samostatnej práce žiakov a schopností práce s textom formou hodnotenia správ zo samostatných pozorovaní podľa kritérií na základe vzájomnej dohody učiteľov.

5) [bookmark: 7/_Obsah_vzdelávania_(tematické_okruhy_p][bookmark: 8/_Učebné_zdroje:]Prezentácia projektov – úroveň kombinovaných verbálnych, písomných, grafických prejavov a komunikatívnych zručností je vhodné kontrolovať a hodnotiť prostredníctvom prezentácie projektov podľa kritérií na základe vzájomnej dohody učiteľov.

Hlavným kritériom hodnotenia žiaka bude:
· individuálne zlepšenie: vo vedomostiach, kognitívnych a psychomotorických schopnostiach, v snahe o lepšie výkony,
· v zručnostiach pri príprave a realizácií experimentov a vysvetlení nimi simulovaných chemických javov,
· aktivity a tvorivosti pri riešení zadaných úloh,
· systematická príprava na vyučovanie.

Hodnotenie vymedzíme na tieto okruhy:
· Rozvoj praktických schopností a zručností .
· Osvojenie si vedomosti.
· Osobnosť žiaka (s upriamením sa aj na to, s akými podmienkami vstupuje do učebnej činnosti).





7. UČEBNÉ ZDROJE

Učebnými zdrojmi pri výučbe predmetu chémia sú: učebnice, encyklopédie, odborná literatúra a internet. Prínosom pri vyučovaní je používanie interaktívnej tabule, PC, internetu a prezentácii na IKT a názorných učebných pomôcok (chemické súpravy, modely, obrazy, fotografie a iné).

[bookmark: 9/_Prierezové_témy:]Doporučené učebnice:
1. Vicenová H., Ganajová M.:  Chémia pre 9. ročník základnej školy a 4. ročník gymnázia s osemročným štúdiom. Bratislava: EXPOL PEDAGOGIKA s. r. o., 2019. ISBN: 978-80-8091-573-5
2. Lalková D., Pavelčáková M. , Tkáč M..: Hravá chémia - Pracovný zošit pre 9.ročník ZŠ a kvartu GOŠ. Košice: TAKTIK, 2012. ISBN 978-80-89530-24-3
3. odborné časopisy, DVD, CD, encyklopédie, internet, obrazový materiál

Doporučené webové adresy:
1. https://phet.colorado.edu/
2. www.oskole.sk
3. www.planetavedomosti.iedu.sk/
4. www.youtube.sk
5. http://www.walter-fendt.de/ph14sk/

